আত্মঘাতী হামলা নিশ্চিত করল জাতীয় তদন্তকারী সংস্থা, দেখুন আরও তথ্য v

ওয়েব ডেস্ক: লালকেল্লা সংলগ্ন এলাকায় সাম্প্রতিক বিস্ফোরণ যে আত্মঘাতী হামলা ছিল, তা নিশ্চিত করল জাতীয় তদন্ত সংস্থা (NIA)। তদন্তে উঠে এসেছে— একটি গাড়িবাহিত আইইডি (Vehicle-Borne IED) ব্যবহার করেছিলেন আত্মঘাতী হামলাকারী উমর উন নবি।

এনআইএ সূত্রে খবর, হামলায় ব্যবহৃত গাড়িটি কেনা থেকে প্রস্তুত করা, সবকিছুতেই ছিল আর এক সন্দেভাজন আমির রশিদ আলির সক্রিয় অংশগ্রহণ। জম্মু-কাশ্মীরের পুলওয়ামার সাম্বুরার বাসিন্দা আমিরকে এদিন গ্রেফতার করেছে তদন্তকারী সংস্থা। গাড়িটি আমিরের নামেই নথিভুক্ত ছিল। তদন্তকারীদের দাবি, গাড়ি কেনার উদ্দেশ্যে আমির দিল্লিও এসেছিল।

আরও পড়ুন: দিল্লি বিস্ফোরণ: উমারের সঙ্গী আমির গ্রেফতার, জইশ-যোগে তোলপাড় তদন্ত

গত পাঁচ দিন ধরে দিল্লি পুলিশ তন্নতন্ন করে খুঁজছে নুহের হিদায়ত কলোনি-সহ একাধিক এলাকায়। শনিবার সেখানেই মোতায়েন ছিল তদন্তকারী দল। সূত্রের খবর, বিস্ফোরণের ঠিক আগে প্রায় ১০ দিন ওই কলোনির ভাড়া বাড়িতে থাকত উমর। ১০ নভেম্বর বিস্ফোরণের দিন আই-২০ গাড়ি নিয়ে সেই ভাড়া বাড়ি থেকেই বেরোয় সে।