বিস্ফোরণের আগে ১১ ঘণ্টা দিল্লিতে ঘোরাঘুরি! পিছনে কী কী কারণ?

দিল্লি: সোমবার সন্ধ্যায় লালকেল্লা সামনে বিস্ফোরণ। ভয়াবহ শব্দে কেঁপে ওঠে এলাকা। ছড়িয়ে ছিটিয়ে পড়ে ছিন্নভিন্ন দেহ। মৃত্যু হয়েছে একাধিক। তবে, এবার তদন্তকারীদের হাতে উঠে এল বিস্ফোরক তথ্য। জানা গিয়েছে, বিস্ফোরণের আগে একটি পার্কিং লটে গাড়ি নিয়ে বসেছিল উমর নবি। তারপর সেখানেই তিন ঘণ্টা ধরে অপেক্ষা করছিল ওই চিকিৎসক-জঙ্গি। এমনটাই খবর তদন্তকারী সূত্রে।

তদন্তকারীদের সূত্রে খবর, উমরের পরিকল্পনা ছিল লালকেল্লার পার্কিংয়ে বিস্ফোরণ ঘটানোর। গাড়ির পিছন দিকে রাখা ছিল বিস্ফোরক। সন্ধ্যার পর থেকে লালকেল্লায় বাড়তে থাকে ভিড়, সেই কারণেই ওই এলাকা বেছে নেওয়া হয়েছিল বলে মনে করছেন তদন্তকারীরা। এরই মধ্যে ফরিদাবাদ থেকে বিপুল পরিমাণে বিস্ফোরক উদ্ধার হয়, গ্রেফতার করা হয় মডিউলের সদস্যদের। উদ্ধার হয় আগ্নেয়াস্ত্র। সেই জন্যই তড়িঘড়ি অপারেশনে নেমে থাকতে পারে উমর। তবে সোমবার লালকেল্লা বন্ধ থাকায় ভিড় চোখে পড়েনি ঘাতক উমরের। তারপরে সেখানেই গাড়ি রেখে প্রায় ৩ ঘণ্টা অপেক্ষা করতে থাকে উমর। এরপরই, নেতাজি সুভাষ মার্গে যায় সে। এই রাস্তাটির একদিকে লালকেল্লা, অন্যদিকে চাঁদনি চক বাজার। সেইসময়, লালকেল্লা মেট্রো স্টেশনের গেটের কাছে একটি ট্র্যাফিক সিগন্যালে বিস্ফোরণ হয় গাড়িতে।

আরও পড়ুন: দিল্লি কান্ডের তদন্তে নতুন মোড়! উমরের দ্বিতীয় গাড়িও উদ্ধার

এখনও পর্যন্ত তদন্তকারী অফিসাররা যা জানিয়েছেন, সোমবার সকাল ৮টার একটু পরেই দিল্লিতে ঢুকে গিয়েছিল উমর। তার প্রায় ১১ ঘণ্টা পরে বিস্ফোরণ ঘটে। এই সময়ে দিল্লির বিভিন্ন রাস্তায় গাড়ি নিয়ে ঘুরেছে এবং পার্কিং লটে ৩ ঘণ্টা বসেছিল। এই বিষয়টিই তদন্তকারীদের ভাবাচ্ছে। বিস্ফোরক বোঝাই গাড়ি নিয়ে এতক্ষণ রাস্তায় কাটানোর পিছনে কী কারণ রয়েছে? সেই প্রশ্নের উত্তর এখনও অধরা!